பென் ஹில்டெப்ரன்ட் என்பவரும் எரிக் கர்பி என்ற சிறுவனும் ஈஸ்லா சோர்னா தீவைச் சுற்றி பாராசைலிங் (parasailing) செல்கின்றனர். திடீரென அவர்களின் படகுக் குழுவை ஒரு மர்ம விலங்கு கொல்கிறது. இதனால் இருவரும் தங்களைப் படகோடு இணைத்த கயிறைத் துண்டித்துவிட்டு அத்தீவில் இறங்குகின்றனர். 

இரு மாதங்களுக்குப்பின் தொல்லுயிர் ஆய்வாளர் ஆலன் கிரான்ட், வெலாசிராப்டர்களின் அறிவுக்கூர்மை தொடர்பாக புதிய விடயங்களைக் கண்டுபிடிக்கிறார். எனினும் ஆய்வைத் தொடர நிதி இல்லாமையால் இன்னலுறுகிறார். தன் நெடுநாள் சகாவான எல்லி சாட்லரைச் சந்திக்கையில், தான் அகழ்ந்த ராப்டர் புதைபடிமம் ஒன்றின் குரல்வளையைப் பற்றி பேசுகிறார். இதையும், ஜுராசிக் பார்க்கில் நிகழ்ந்தவற்றையும் இணைத்துப்பார்க்கையில், பழங்கால ராப்டர்களின் அதிவளர்ச்சிபெற்ற நடத்தை அவருக்குப் புலப்படுகிறது. ஒருவேளை இவை அற்றுப்போகாமல் தொடர்ந்து பரிணாம வளர்ச்சியடைந்திருந்தால் மனித இனத்துக்கு மாறாக இவற்றின் வழித்தோன்றல்களே உலகை ஆண்டிருக்கும் எனக் கருதுகிறார். அகழ்வுக்களம் திரும்பியபின் தன் உதவியாளர் பில்லி மீளுருவாக்கிய முப்பரிமாண ராப்டர் குரல்வளையைக் காண்கிறார்.

பின்னர், பணக்காரர்களாகக் தெரியும் பால் மற்றும் அமேண்டா கர்பி இணையர், ஈஸ்லா சோர்னாவுக்குத் தங்களை ஒரு வான்வழிச் சுற்றுலா அழைத்துச் சென்றால் கிரான்ட்டின் ஆராய்ச்சிக்கு நிதியுதவி செய்வதாகக் கூறுகின்றனர். தயக்கத்தோடு இதற்கு ஒப்புக்கொள்ளும் கிரான்ட், பில்லியையும் அழைத்துக்கொண்டு அவர்களோடு பயணிக்கிறார். இக்குழுவில் கர்பி இணையர் அமர்த்திய மூன்று கூலிப்படையினரும் உள்ளனர். 

ஈஸ்லா சோர்னாவின் வான்பகுதியை அடைந்தபின், அக் குழுவினரின் உண்மையான நோக்கம் தரையிறங்குவதே என்றறியும் கிரான்ட் எதிர்ப்பு தெரிவிப்பதால், அவரை கூலிப்படையைச் சேர்ந்த கூப்பர் மயக்கமடையச் செய்கிறார். வானூர்தி தரையிறங்கியபின் கிரான்ட் எழுகிறார். அப்போது அமேண்டா ஒலிப்பெருக்கி கொண்டு எரிக்கைத் தேடுகிறார். இதனால் கவரப்படும் ஸ்பைனோசாரஸ் என்ற தொன்மாவிடமிருந்து தப்ப அனைவரும் வானூர்தியிலேறிக் கிளம்புகின்றனர். தனித்துவிடப்படும் கூப்பர், ஓடுபாதையில் நின்று வானூர்தியை நிறுத்த முயல்கையில் அத் தொன்மாவுக்கு இரையாகிறார். அதனோடு மோதும் வானூர்தியும் கட்டுப்பாட்டை இழந்து தீவின் காட்டுப்பகுதியில் விழுகிறது. அங்கும் அத் தொன்மா வந்து வானூர்தியை மேலும் தாக்கி கூலிப்படை விமானி நாஷ்-ஷை இரையாக்குகிறது. 

இதில் தப்பும் பிறர், காட்டுக்குள் ஓடுகையில் ஒரு டி.ரெக்ஸ் எதிர்ப்படுகிறது. இதுவும் ஸ்பைனோசாரஸும் மோதிக்கொள்கின்றன. இறுதியில் டி.ரெக்ஸ் உயிரிழக்கிறது. கிரான்ட் குழுவினர் அங்கிருந்து தப்புகின்றனர்.

இதன்பின்பு கர்பி இணையரை விசாரிக்கும் கிரான்ட், உண்மையில் அவர்கள் மணவிலக்கு பெற்ற நடுத்தரக் குடும்பத்தினர் எனவும், அத்தீவில் காணாமற்போன எரிக், பென் ஆகியோரைத் தேடவந்துள்ளதையும் அறிகிறார். அரசு அவர்களுக்கு உதவ மறுத்தமையால் தன்னை(அவரின் ஜுராசிக் பார்க் அனுபவத்தைக் கருத்தில் கொண்டு) அணுகியதையும் அறிகிறார். எனினும் "நான் சென்றது ஈஸ்லா சோர்னாவுக்கில்லை, ஈஸ்லா நுப்லாருக்கு. எனவே உங்களைப்போல் எனக்கும் இவ்விடம் தெரியாது." என்பதாகக் கூறுகிறார். 

பின்பு இவர்கள், பென்-னின் உடலையும் அதனுடன் இணைக்கப்பட்ட பாராசைலையும் கண்டெடுக்கின்றனர். மேலும் செல்கையில் வெலாசிராப்டர் கூடுகள் தென்படுகின்றன. கைவிடப்பட்ட இன்ஜென் நிறுவன வளாகம் ஒன்றும் தென்படுகிறது. அங்கு அவர்களைத் தாக்க முயலும் ஒரு ராப்டர் தன் கூட்டத்தையும் தொடர்புகொள்கிறது. அதனிடமிருந்து தப்பும் கிரான்ட் குழுவினர், காரெத்தொசாரஸ், பாராசாரோலோஃபஸ் ஆகிய தொன்மாக்கள் அடங்கிய ஒரு மந்தைக்குள் ஓடுகின்றனர். இதனால் ஏற்படும் நெரிசலில் கிரான்டும் யுடெஸ்கியும் குழுவிலிருந்து பிரிகின்றனர். 

பில்லியின் பையை கிரான்ட் மீட்கிறார். இச்சமயத்தில் யுடெஸ்கியைக் கடுமையாகத் தாக்கும் ராப்டர்கள், அவரைக்கொண்டு பிறருக்குப் பொறிவைக்கின்றன. யுடெஸ்கியை மீட்க முயலும் அமண்டா, மயிரிழையில் தப்புகிறார். தங்கள் திட்டம் தோல்வியுற்றதை உணரும் ராப்டர்கள், யுடெஸ்கியைக் கொன்றுவிட்டுச் செல்கின்றன.

பின்னர் இரு ராப்டர்கள் தங்களுக்குள் தொடர்புகொள்வதைக் கவனிக்கும் கிரான்ட், அவை எதையோ தேடுவதாக ஐயுறுகிறார். ராப்டர்களால் சூழப்படுகையில் எதிர்பாராவிதமாக எரிக் அவரை மீட்கிறார். எரிக் தங்கியிருந்த பழைய சுமையுந்தில் இருவரும் அன்றைய இரவைக் கழிக்கின்றனர். மறுநாள், பால் கர்பியின் செயற்கைக்கோள் கைபேசியின் ஒலிப்பைக் கேட்டு பிறரோடு இணைகின்றனர். நாஷ் இறக்குமுன் அவரிடம் தன் கைபேசியை அளித்ததாக பால் விளக்குகிறார். அப்பொழுது அக்குழுவினரை மீண்டும் ஸ்பைனோசாரஸ் தாக்குகிறது. எனினும் அவர்கள் ஒரு ஆய்வகத்துக்குள் நுழைந்து தப்புகின்றனர்.

பில்லி, நிதித் தேவைக்காக இரு ராப்டர் முட்டைகளைக் களவாடியதே ராப்டர் தாக்குதலுக்குக் காரணம் என கிரான்ட் அறிகிறார். அவர்கள் உயிர்தப்புவதற்காக அவ்விரண்டையும் பாதுகாக்க முடிவுசெய்கிறார்.

பின்பு அவர்கள் எதிர்பாராமல் ஒரு பெரிய பறவைக்கூண்டுக்குள் நுழைந்துவிடுகின்றனர். அங்குள்ள டெரெனெடான் என்ற பழங்காலப் பறவைகள் அவர்களைத் தாக்கி எரிக்கைக் கவர்ந்துசெல்கின்றன. பென்-னின் பாராசைலைக் கொண்டு அவரை மீட்கும் பில்லியை டெரெனெடான்கள் கடுமையாகத் தாக்குகின்றன. அவர் இறந்துவிட்டதாக எண்ணும் பிறர், பறவைக்கூண்டிலிருந்து தப்பி (அதன் கதவு திறந்துள்ளதை அறியாமல்) ஒரு படகில் ஆற்றோரமாகப் பயணிக்கின்றனர்.

அன்றிரவு கிரான்ட் குழுவினர், நாஷ் வைத்திருந்த கைபேசியை ஸ்பைனோசாரஸின் சாணத்திலிருந்து மீட்கின்றனர். அதைக்கொண்டு கிரான்ட், சாட்லரைத் தொடர்புகொள்ள முயல்கையில் ஸ்பைனோசாரஸ் அப் படகைத் தாக்குகிறது. கிரான்டும் கர்பியும் படகின் எரிபொருளைப் பற்றவைத்து அதை விரட்டுகின்றனர்.

மறுநாள் காலையில் அவர்கள் கடற்கரை நோக்கி செல்கின்றனர். ஆனால் மீண்டும் அவர்களை ராப்டர் கூட்டம் சூழ்ந்துகொள்கிறது. ராப்டர் முட்டைகளை அவற்றிடம் ஒப்படைத்தபின் கிரான்ட் , மாதிரிக் குரல்வளையைக் கொண்டு அவற்றைத் திசைத்திருப்பி அனுப்பிவிடுகிறார்.

பின்னர் கடற்கரைக்குச் செல்லும் கிரான்ட் குழுவினரை மீட்க சாட்லர் அனுப்பிய ஈரூடகப் படைப்பிரிவும் கடற்படையும் காத்திருக்கின்றன. பில்லி, படுகாயமடைந்த நிலையில் அவர்கள் பாதுகாப்பில் இருக்கிறார். தீவை விட்டு அவர்கள் உலங்கு வானூர்தியில் வெளியேறுகையில், பறவைக்கூண்டிலிருந்த டெரெனெடான்கள் பறந்துசெல்வதைக் காண்கின்றனர். "அவை கூடு கட்டப் புதிய இடங்களைத் தேடுகின்றன" என கிரான்ட் கூறுவதுடன் படம் நிறைவடைகிறது.

திரையில் தோன்றிய உயிரினங்கள்
நடித்தவர்கள்
படப்பிடிப்பு
கதைச் சுருக்கம்